Az EKB szerint nincs itt az ideje a szigorításnak
Az EKB laza monetáris politikája továbbra is szükséges az eurózóna gazdasági kilábalása miatt - mondta Peter Kažimír, a szlovák jegybank elnöke, az EKB kormányzótanácsának tagja a Reuters szerint.
Az EKB monetáris politikája továbbra is nagyon, nagyon laza marad, és nem is látunk okot arra, hogy ezen változtassunk - mondta Kažimír kedden egy sajtótájékoztatón
Azt látjuk, hogy a laza monetáris politika hatásos, segíti a gazdaságot a helyreállásban
- mondta.
Az infláció miatt nő a nyomás a jegybankokon, hogy hamarosan adják fel a válság idején mutatott extrém laza monetáris politikát. A Fed részéről már a folyamat el is kezdődött (egyelőre kommunikációs szinten), az MNB pedig vélhetően ma délután kezdi meg a kamatemelési ciklust.
Az EKB ugyanakkor némileg könnyebb helyzetben van, mert az eurózóna inflációja egyelőre nem lépte át a jegybanki célt, miközben a kötvényhozamok indokolják a mennyiségi lazítás fenntartását. Az EKB részéről így még nincs is jele a laza monetáris politika feladásának.
Címlapkép: Getty Images
infláció, eurózóna, kötvényhozam monetáris politika, EKB, kamatemelés,